През 1758 г. Франция вече е в критично състояние – победена в Германия, притисната от англичаните в колониите. Етиен Франсоа, който тъкмо е получил титлата херцог на Шоазьол, предлага амбициозен план за нашествие в Англия, за да се реши веднъж завинаги съперничеството с нея. Планът се проваля след поражението на френските кораби в залива Киберон през 1759 г. Другата идея на министъра е да се унищожи Хановерското курфюрство, което е в лична уния с Великобритания – всъщност оттам произхождат тогавашните английски крале. Френската армия обаче е пресрещната от съюзни сили и претърпява при Минден нов провал. Неуспехът не се отразява на кариерата на Шоазьол и той става пер на Франция. От 1761 до 1766 г. той отстъпва външното министерство на брат си Сезар Габриел, тъй като става военен и военноморски министър. Той остава ключова фигура в правителството (неофициално, защото на думи Луи ХV продължава да бъде пръв министър). След 1766 г. отново е външен министър за четири години.